
SUDOKU: Molekulák és reakciók

A kémiai számítási modellt a kémiai reakciók ihlették: ahogyan két összeöntött oldat molekulái reakcióba lépnek, ugyanúgy lépnek kölcsönhatásba a programot alkotó eljárások az adatokkal. A modell konkurens és nem determinisztikus lefutást eredményez, aminek lényege, hogy a mesterségesen szekvenciális algoritmusok helyett átlátszó párhuzamosságot biztosít a modell szintjén.
Mindez persze a megszokottól eltérő programozói gondolkodást igényel, ahogy a kémiai megoldással rokon deklaratív, funkcionális és logikai nyelvek illetve modellek is. Mégis bizonyos típusú problémákra hatékony eszközt jelentenek.
A kémiai modellt már többféle alkalmazás esetében tanulmányozták, de még nem készült átfogó elemzés róla és nem hasonlították össze más modellekkel gyakorlati példákon keresztül. A dolgozat erre tesz kísérletet, amihez pedig a sudoku megoldás egy egyszerű, ám szemléletes összehasonlítási alapot biztosít.
A dolgozat fő célja tehát a kémiai modellel és az azt megvalósító, HOCL nyelven leírt sudoku megoldó algoritmus elhelyezése más létező megoldási módszerek, elvek között és ezek összehasonlítása.



